REGOLAMENT (KE) NRU 1900/2006 TAL-PARLAMENT EWROPEW U TAL-KUNSILL
ta' l-20 ta' Diċembru 2006
li jemenda r-Regolment tal-Kunsill (KEE) Nru 3922/91 dwar l-armonizzazzjoni tar-rekwiżiti tekniċi u tal-proċeduri amministrattivi fil-qasam ta' l-avjazzjoni ċivili
IL-PARLAMENT EWROPEW U L-KUNSILL TA' L-UNJONI EWROPEA
Wara li kkunsidraw it-Trattat li jistabbilixxi l-Kommunità Ewropea, u b'mod partikolari l-Artikolu 80(2) tiegħu,
Wara li ikkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew,
Wara li kkonsultaw lill-Kumitat tar-Reġjuni,
Bi qbil mal-proċedura stabbilita fl-Artikolu 251 tat-Trattat (1),
Billi:
(1)
L-Anness III għar-Regolament (KEE) Nru 3922/91 (2) jipprovdi għal rekwiżiti tekniċi u proċeduri amministrattivi komuni, applikabbli għat-trasport kummerċjali bl-ajruplani. Dawk ir-rekwiżiti u proċeduri armonizzati japplikaw għall-ajruplani kollha użati mill-operaturi Komunitarji, kemm dawk irreġistrati fi Stat Membru kif ukoll f'pajjiż terz.
(2)
Il-miżuri neċessarji għall-implimentazzjoni tar-Regolament (KEE) Nru 3922/91 għandhom ikunu adottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (3).
(3)
B'mod partikolari, għandhom jiġu konferiti fuq il-Kummissjoni setgħat sabiex tistabbilixxi l-kondizzjonijiet li taħthom, kif ipprovdut fir-Regolament (KEE) Nru 3922/91, ir-rekwiżiti tekniċi u l-proċeduri amministrattivi mniżżla fl-Anness III jistgħu jiġu emendati jew supplimentati, jew Stat Membru jkun eżentat milli japplikahom. Peress li dawn il-miżuri huma ta' ambitu ġenerali u huma maħsuba biex jemendaw elementi mhux essenzjali ta' dak ir-Regolament, jew biex jissupplimentaw dak ir-Regolament biż-żieda ta' elementi mhux essenzjali, dawn għandom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.
(4)
Meta, minħabba raġunijiet ta' urġenza imperattivi konnessi maż-żamma ta' livell suffiċjenti ta' sigurtà ta' l-ajru, l-iskadenzi normali għall-proċedura regolatorja bi skrutinju ma jkunux jistgħu jiġu rispettati, jeħtieġ li l-Kummissjoni jkollha s-setgħa li tapplika l-proċedura ta' urġenza li jipprovdi għaliha l-Artikolu 5(a)(6) tad-Deċiżjoni 1999/468/KE għall-adozzjoni ta' ċerti miżuri.
(5)
Ir-Regolament (KEE) Nru 3922/91 għandu għalhekk jiġi emendat f'dan is-sens,
ADOTTAW DAN IR-REGOLAMENT:
Artikolu 1
Ir-Regolament (KEE) Nru 3922/91 huwa emendat kif ġej:
1)
L-Artikolu 8 għandu jkun emendat kif ġej:
(a)
Ir-raba' subparagrafu tal-paragrafu 3 għandu jiġi sostitwit b' dan li ġej:
“F'dan il-każ, il-Kummissjoni għandha tinnotifika d-deċiżjoni lill-Istati Membri kollha, li għandu jkollhom id-dritt li japplikaw dik il-miżura. Id-dispożizzjonijiet relevanti ta' l-Anness III jistgħu ukoll jiġu emendati bi qbil ma' l-Artikolu 11, b'tali mod li jirriflettu dik il-miżura.”;
(b)
Ir-raba' subparagrafu tal-paragrafu 4 għandu jiġi sostitwit b' dan li ġej:
“F'dan il-każ, il-Kummissjoni għandha tinnotifika d-deċiżjoni tagħha lill-Istati Membri kollha, li għandu jkollhom id-dritt li japplikaw dik il-miżura. Id-dispożizzjonijiet relevanti ta' l-Anness III jistgħu ukoll jiġu emendati bi qbil ma' l-Artikolu 11, b'tali mod li jirriflettu dik il-miżura.”;
2)
L-Artikolu 11 għandu jkun emendat kif ġej:
(a)
Il-paragrafu 1 għandu jiġi sostitwit b'dan li ġej:
“1. Il-miżuri, maħsuba biex jemendaw l-elementi mhux essenzjali ta' dan ir-Regolament billi jissupplimentawh, li saru neċessarji minħabba progress xjentifiku u tekniku u li jemendaw ir-rekwiżiti tekniċi u l-proċeduri amministrattivi komuni msemmija fl-Anness III, għandhom jiġu adottati bi qbil mal-proċedura regolatorja bi skrutinju msemmija fl-Artikolu 12(3). Minħabba raġunijiet ta' urġenza imperattivi, il-Kummissjoni tista' tirrikorri għall-proċedura ta' urġenza msemmija fl-Artikolu 12(4).”
(b)
Fil-paragrafu 2, il-kliem “fl-Artikolu 12” għandhom jiġu sostitwiti bil-kliem “fl-Artikolu 12(3)”.
3)
Il-paragrafu 12 għandu jiġi sostitwit b'dan li ġej:
“Artikolu 12
1. Il-Kummissjoni għandha tkun assistita mill-Kumitat tas-Sigurtà ta' l-Ajru (minn hawn 'il quddiem imsejjaħ ‘il-Kumitat’).
2. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, skond id-dispożizzjonijiet ta' l-Artikolu 8 tagħha.
Il-perjodu stabbilit fl-Artikolu 5(6) tad-Deċiżjoni 1999/468/KE għandu jkun stabbilit għal tliet xhur.
3. Fejn issir referenza għall-paragrafu preżenti, għandhom japplikaw l-Artikolu 5(a)(1) sa (4) u l-Artikolu 7 tad-Deċiżjoni 1999/468/KE, skond id-dispożizzjonijiet ta' l-Artikolu 8 tagħha.
4. F'każ fejn issir referenza għall-paragrafu preżenti, għandhom japplikaw l-Artikolu 5(a)(1), (2), (4) u (6), kif ukoll l-Artikolu 7 tad-Deċiżjoni 1999/468/KE, skond id-dispożizzjonijiet ta' l-Artikolu 8 tagħha.”
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, tad-20 ta' Diċembru 2006